Trantraal wen Rabie-Wallace-beurs | Netwerk24
Deur Jo Prins 28 November 2017 15:18
Nathan Trantraal Foto: Craig Swartbooi
Die Kaapse digter Nathan Trantraal het pas die jongste ontvanger van die Jan Rabie-en-Marjorie Wallace-skrywersbeurs geword.
Tyrone Pretorius, rektor en visekanselier van die Universiteit van Wes-Kaapland (UWK), het Dinsdag dié aankondiging gemaak.
Die beurs beloop R400 000 en word vir ’n skryfprojek toegeken. Die toekenning spruit uit ’n bemaking van oorlede Marjorie Wallace ter ondersteuning van kreatiewe skryfkuns in Afrikaans.
“Die Jan Rabie-en-Marjorie Wallace-beurs is die grootste prys vir die aanmoediging van skeppende skrywers in ons land en getuig van Rabie en Wallace se visie en ruimhartigheid van gees,” sê Pretorius.
Dis nie die eerste keer dat dié prys in Trantraal se rigting kom nie. Einde 2015 het Ronelda S. Kamfer, Trantraal se lewensmaat, ook dié beurs ontvang.
Dit is ’n groot oomblik vir grafiese kuns en comics in Afrikaans én Suid Afrika.
Luidens ’n verklaring behels Trantraal se deeglik uitgewerkte voorstel ’n grafiese misdaadroman wat afspeel op die Kaapse Vlakte en spreek tot kwessies wat van toepassing is op die breë Suid-Afrikaanse samelewing.
“Die inhoud en genre is uitdagend, opwindend en vernuwend en het uitgestaan bo ’n aantal werklik uitstekende aansoeke.”
“Hier is ’n dapper stem,” het een van die beoordelaars gesê, “een wat die grense van die letterkunde verlê.”
In reaksie het Trantraal gesê dit is ’n groot oomblik vir grafiese kuns en comics in Afrikaans én Suid Afrika.
“Die beurs laat my toe om te fokus op die beplande grafiese roman.”
Altesaam 40 aansoeke is vanjaar ontvang.
Meer oor: Nathan Trantraal | Letterkunde | Digkuns
Katinka oor Jan Rabie
Digter Ronelda Kamfer kry reuse-skrywersbeurs